《采珠行》
明代·憨山大师

灼灼明月珠，产向深渊底。
从空捞摝之，鱼龙尽惊起。
鲛人相抱泣，洒泪忽成雨。
腥风扑远岸，鲸波奔万里。
密网垂天云，轻帆展鹏翼。
一擘川后愁，再击海若徙。
尽剖蚌蛤腹，不补苍赤髓。
安得如意珠，持归报天子。
神光发中夜，龙颜大欣喜。
七宝随所求，四事尽丰美。
展转济孤贫，利乐无穷已。
用赏战胜功，传为灌顶祉。
罢此批鳞役，聊以释附髀。
沧海不扬波，沟渎清尘滓。
愿祝吾皇寿，量同东海水。